ITEL กางแผนปี 66 เปิดตัว “ดาต้าเซ็นเตอร์” เล็งส่ง BS เข้าตลาด
ITEL ปักธงปี 66 เปิดตัว Data Center แห่งใหม่ ETIX Bangkok 2 สาขา รองรับดีมานด์ลูกค้าพุ่ง จ่อรับงานใหม่เพิ่ม ตุนแบ็กล็อก 2.4 พันล้านบาท มั่นใจเติบโตแกร่ง เล็งส่งบริษัทย่อย “บลูโซลูชั่น” เข้าเทรดตลาดภายในปีนี้ 
ITEL ปักธงปี 66 เปิดตัว Data Center แห่งใหม่ ETIX Bangkok 2 สาขา รองรับดีมานด์ลูกค้าพุ่ง จ่อรับงานใหม่เพิ่ม ตุนแบ็กล็อก 2.4 พันล้านบาท มั่นใจเติบโตแกร่ง เล็งส่งบริษัทย่อย “บลูโซลูชั่น” เข้าเทรดตลาดภายในปีนี้
24 ก.พ. 2566

นายณัฐนัย อนันตรัมพร ประธานเจ้าหน้าที่บริหาร บริษัท อินเตอร์ลิ้งค์ เทเลคอม จำกัด (มหาชน) เปิดเผยว่า ผลการดำเนินงานปี 2565 เป็นไปตามเป้าหมายที่วางไว้ โดยมีรายได้ 3,438 ล้านบาท เพิ่มขึ้น 37% เมื่อเทียบกับงวดเดียวกันของปีก่อน 2,932.27 ล้านบาท และมีกำไรสุทธิอยู่ที่ 252 ล้านบาท เพิ่มขึ้นเล็กน้อยเมื่อเทียบกับงวดเดียวกันของปีก่อน
โดย ITEL มีการเติบโตในทุกธุรกิจ ซึ่งเป็นไปตามความต้องการของลูกค้าที่เพิ่มขึ้น อันสืบเนื่องมาจากการที่ประเทศไทยก้าวเข้าสู่ยุคการนำเทคโนโลยีสารสนเทศมาประยุกต์ใช้ให้เข้ากับการพัฒนาทางเศรษฐกิจและสังคม ซึ่งเป็นส่วนสำคัญที่ส่งเสริมการเติบโตของอุตสาหกรรมเทคโนโลยีสารสนเทศและการสื่อสารของประเทศ เป็นปัจจัยสนับสนุนการเติบโตของบริษัทฯ ทำให้สามารถผลักดันยอดขายจากลูกค้าที่เข้ามาใช้บริการเพิ่มขึ้น
รวมทั้งบริษัทฯ สามารถรักษาฐานลูกค้าที่เข้ามาใช้บริการอย่างต่อเนื่อง และต่อยอดความสำเร็จในการขยายบริการเพิ่มเติม เช่น งาน Drone &amp; Anti-Drone, งาน Smart CCTV และอื่นๆ โดยอาศัยจุดแข็งจากโครงข่ายที่มีประสิทธิภาพ โดยเสถียรภาพของโครงข่ายที่เหนือระดับ ทำให้เพิ่มศักยภาพการแข่งขันเมื่อเทียบกับคู่แข่งในตลาด สร้างความเชื่อมั่นต่อลูกค้า สร้างรายได้เติบโตได้อย่างต่อเนื่อง
“ผลประกอบการปี 2565 ของ ITEL เป็นไปตามเป้าหมายที่วางไว้ โดยมีรายได้จากการให้บริการโครงข่าย 1,311 ล้านบาท เพิ่มขึ้นจากปีก่อน 2% รายได้จากการให้บริการติดตั้งโครงข่าย 1,995 ล้านบาท เพิ่มขึ้น 83% และบริษัทฯ ยังได้ต่อยอดความสำเร็จในกลยุทธ์ New S-Curve ที่เป็นการให้บริการด้านงาน Big Data, Security และ IOT รวมถึงการเข้าถือหุ้น 51% ใน บริษัท บลู โซลูชั่น จำกัด ทำให้บริษัทฯ มีรายได้จากการให้บริการติดตั้งโครงข่ายเพิ่มขึ้นถึง 638 ล้านบาท” นายณัฐนัย กล่าว
สำหรับแผนการดำเนินงานปี 2566 ด้วยโมเดลธุรกิจของ ITEL ที่มีรายได้ฐานลูกค้าเดิมอยู่แล้ว จึงทำให้รายได้ของบริษัทฯ ค่อนข้างมั่นคง และสามารถต่อยอดได้ รวมทั้งการใช้งานบริการต่างๆ จากฐานลูกค้าใหม่ที่มีมากขึ้น สนับสนุนให้บริษัทฯ เติบโตได้อย่างต่อเนื่อง บวกกับการให้บริการติดตั้งโครงข่ายให้กับลูกค้าผู้ให้บริการโทรศัพท์มือถือหลายๆ ค่าย ก็เป็นส่วนสำคัญ และยังรวมไปถึงบริการ Data Center ที่เป็นส่วนผลักดันให้บริษัทฯ เติบโตได้ดี หลังประสบความสำเร็จจากปี 2565 ที่ได้ร่วมมือกับ ETIX EVERYWHERE พันธมิตรระดับโลก
โดย ITEL ถือหุ้น 33% และ ETIX ถือหุ้น 67% ในนาม ETIX-ITEL และเปิดตัว Data Center แห่งใหม่ ETIX Bangkok 1 ตั้งอยู่ที่ถนนบางนา-ตราด กม.19 โดยขณะนี้มีลูกค้าใช้บริการทั้งในประเทศและต่างประเทศ และจะขยาย ETIX Bangkok 2 ซึ่งมีขนาดใหญ่กว่าแห่งแรกถึง 3 เท่า เพื่อรองรับปริมาณความต้องการของลูกค้าที่มีมากขึ้น
อย่างไรก็ตาม ในส่วนความคืบหน้าของธุรกิจย่อย คือ บริษัท บลูโซลูชั่น จำกัด (BS) บริษัทฯ ที่มีแผนจะนำเข้าจดทะเบียนในตลาดหลักทรัพย์แห่งประเทศไทย (ตลท.) ภายในปี 2566 ปัจจุบันอยู่ระหว่างการหารือร่วมกับบริษัทที่ปรึกษาทางการเงิน เพื่อจัดทำไฟลิ่งตามขั้นตอน
นายณัฐนัย กล่าวทิ้งท้ายว่า ที่ประชุมคณะกรรมการบริษัทฯ ได้อนุมัติให้จ่ายเงินปันผลในงวดปี 2565 เป็นเงินสดในอัตราหุ้นละ 0.0635 คิดเป็น 46.34% ของกำไรสุทธิของงบการเงินเฉพาะกิจการหลังหักสำรองตามกฎหมาย โดยกำหนดรายชื่อผู้ถือหุ้นเพื่อสิทธิในการรับเงินปันผล หรือ Record Date ในวันที่ 11 พฤษภาคม 2566 และกำหนดจ่ายเงินปันผลในวันที่ 26 พฤษภาคม 2566